बरेडीमुड़ा के ग्रामीणों ने लिया कच्चा कोयला नहीं जलाने का संकल्प
कोरबा|ईंधन के रूप में कच्चा कोयला जलाने से होने वाले नुकसान के प्रति बरेडीमुड़ा के ग्रामीणों में जागरूकता लाने का प्रयास किया गया।
कार्यक्रम हसदेव ताप विद्युत गृह कोरबा पश्चिम और जिला प्रशासन के सहयोग से किया गया। हसदेव ताप विद्युत गृह कोरबा पश्चिम को 16 गांवों में जन जागरूकता के कार्यक्रम आयोजित करने की जिम्मेदारी दी गई है। बुधवार को स्मोकलेस कोरबा-स्वस्थ कोरबा-स्वच्छ कोरबा अभियान के तहत बरेडीमुड़ा ग्राम चैपाल में लोगों को एचटीपीएस की सीनियर केमिस्ट मालती जोशी ने कच्चा कोयला नहीं जलाने का संकल्प दिलाया। जनजागरूकता के नारे भी लगाए गए। गांव के अधिकांश घरों में लकड़ी, कोयला व सिगड़ी से भोजन पकाया जा रहा है। ग्रामीणों को इस बात के लिए जागरूक किया गया कि धुएं से स्वास्थ्य पर बुरा असर पड़ता है इसलिए गैस चूल्हे पर ही रसोई पकाएं। इसके अलावा धुआं से होने वाली बीमारियों के बारे में भी बताया गया। स्वास्थ्य विभाग की टीम ने मरीजों को दवाइयां दीं। कार्यक्रम में गांव के 40-50 पुरूष व महिलाएं व मितानिन उपस्थित रहे। हसदेव ताप विद्युत गृह कोरबा पश्चिम से असिस्टेंट पीआरओ बसंत शाहजीत ने कार्यक्रम का समन्वय किया। इस मौके पर जिला परियोजना अधिकारी सतीश प्रकाश सिंह भी उपस्थित रहे।
hin_Deva hin_Deva hin_Deva